Kylmää kohtelua - Pääkirjoitus - Helsingin Sanomat
Helsingin kaupungin hallitsema Seniorisäätiö sulkee yhden viidestä vanhainkodistaan. Hyvästä palvelusta ja hoidosta palkittu Osmonkallion vanhainkoti Veräjämäessä suljetaan, ja sen 125 asukasta siirretään säätiön neljään muuhun vanhainkotiin.
Kaupungin linjauksen mukaan vanhustenhoidon laitospaikkoja vähennetään ja palveluasuntojen määrää vastaavasti lisätään. Tapa, jolla kaupunki linjaustaan toteuttaa, on väärä.
Esimerkiksi Osmonkallion lakkauttamisesta kerrottiin vanhainkodin asukkaille vain kolme viikkoa ennen kuin ensimmäiset vanhukset siirretään toiseen vanhainkotiin. Kaikki eivät uudessa paikassa saa enää omaa huonetta.
Toimesta seuraa myös ketjureaktio: kun Osmonkallion vanhukset kiireellä sijoitetaan muihin vanhainkoteihin, hoivaa tarvitsevien jono kasvaa.
Ihmisarvoiseen vanhuuteen kuuluu se, että on oma huone ja oma rauha. Toinen inhimillisen kohtelun periaate on, että ihmisille, myös vanhainkodeissa asuville vanhuksille, kerrotaan heidän elämäänsä koskevat tärkeät muutokset hyvissä ajoin. Uusi koti on asia, johon vanhuksella ja hänen läheisillään pitää olla aikaa rauhassa valmistautua.